આગામી સ્વાતંત્ર્ય દિવસની ઉજવણીની તૈયારીઓ થઈ રહી છે ત્યારે દેશના સ્વાતંત્ર્ય સંગ્રામ માટે લડત ચલાવનારા એકમાત્ર અમેરિકન સેમ્યુઅલ સ્ટોક્સ ઉર્ફે સત્યનંદાના યોગદાનને યાદ કરવું જરૃરી છે. ફિલાડેલ્ફિયામાં એક બિઝનેસમેન પિતાના ઘેર જન્મેલા સ્ટોક્સની ઉંમર ૨૨ વર્ષની હતી. તે ૧૯૦૪નું વર્ષ હતું. સ્ટોક્સ જરૃરતમંદોની સેવા કરવા માગતા હતા. હિમાલયની ગોદમાં વસેલા શિમલામાં રક્તપિત્તના દર્દીઓની સેવા-ચાકરી કરવા જવાનો તેમણે અચાનક જ નિર્ણય કર્યાે. પરિવાર તેમના આ નિર્ણયથી ખુશ નહોતો છતાં પિતાએ ભારત જવાની વ્યવસ્થા કરી આપી. સ્ટોક્સ ભારત આવી ગયા અને શિમલા નજીક કોટઘર ખાતે રક્તપિત્તના દર્દીઓની સેવામાં લાગી ગયા. થોડા સમયમાં તેમને લાગ્યું કે દર્દીઓ તેમનામાં પોતાનાપણાની લાગણી અનુભવતા નથી. સ્ટોક્સ ન તો તેમના જેવા લાગતા હતા કે ન તેમની ભાષા બોલી શક્તા હતા. ટૂંક જ સમયમાં તેઓ પહાડી હિન્દી બોલતા થઈ ગયા, સ્થાનિક પહેરવેશ પણ અપનાવી લીધો.